Dôvodová správa

A. Všeobecná časť

          Návrh nariadenia vlády, ktorým sa mení a dopĺňa nariadenie vlády Slovenskej republiky č. 42/2004 Z. z. o Obchodnom vestníku v znení neskorších predpisov sa predkladá z dôvodu aktuálnosti problematiky platieb Obchodnému vestníku, ku ktorým Obchodný vestník neeviduje podklady potrebné na zverejnenie alebo uverejnenie údajov. Po zavedení programu na párovanie platieb v Obchodnom vestníku bolo zistené, že v posledných rokoch dochádzalo zo strany osôb povinných zverejňovať alebo uverejňovať údaje napr. podľa ustanovení Obchodného zákonníka, zákona č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov k postupu, keď síce došlo k zaplateniu úhrady za zverejnenie alebo uverejnenie údajov v Obchodnom vestníku, ale v priebehu niekoľkých dní, mesiacov či rokov nedošlo k doloženiu podkladov potrebných na zverejnenie alebo uverejnenie údajov. 
           Účelom predloženého návrhu je v rámci aktuálnych technických možností nastavenia systémov Ministerstva spravodlivosti Slovenskej republiky a Obchodného vestníka zabezpečiť osobám, ktoré sa obrátia na redakciu Obchodného vestníka so žiadosťou o vrátenie zaplatenej úhrady za zverejnenie alebo uverejnenie údajov, ktorá nebola bezodkladne doplnená podkladmi potrebnými k zverejneniu alebo uverejneniu údajov, vrátenie predmetnej úhrady.
          Navrhovaná právna úprava dopĺňa doterajšiu právnu úpravu o riešenie v situácii, ak došlo k úhrade platby za zverejnenie alebo uverejnenie údajov v Obchodnom vestníku, ale nedošlo k zaslaniu podkladov potrebných k zverejneniu alebo uverejneniu údajov, a zároveň o riešenie v prípade vracania úhrady zaplatenej za zverejnenie alebo uverejnenie údajov v Obchodnom vestníku nad rámec stanovený nariadením vlády, keď bude preplatok vracaný v sume krátenej o manipulačný poplatok 3 eurá. Okrem uvedeného sa navrhuje aj zmena vo výške manipulačného poplatku, ktorá sa zaokrúhľuje na celé číslo smerom nadol a doplnenie podrobnejšej špecifikácie pojmu „identifikačné číslo osoby“, ktoré je v praxi často zamieňané s pojmom „daňové identifikačné číslo“, čo spôsobuje nemalé komplikácie v párovaní platieb.
          Návrh nariadenia vlády nebude mať dopad na štátny rozpočet ani rozpočty územných celkov. Navrhovaná úprava nemá vplyv na zamestnanosť a tvorbu pracovných miest ani na životné prostredie.
         Návrh nariadenia vlády je v súlade s Ústavou Slovenskej republiky, súvisiacimi zákonmi, medzinárodnými zmluvami a inými  medzinárodnými dokumentmi, ktorými je Slovenská republika viazaná.